pythainlp/thaigov-v2-corpus-22032023 huggingface dataset:
วันพุธที่ 26 ตุลาคม 2565
“อลงกรณ์” เชิญอธิบดีกรมวิชาการเกษตร ชี้แจงฟรุ้ทบอร์ดวันพฤหัสบดีนี้ หลังทราบข่าว “ชลธี” ถูกโยกย้าย
“อลงกรณ์” เชิญอธิบดีกรมวิชาการเกษตร ชี้แจงฟรุ้ทบอร์ดวันพฤหัสบดีนี้ หลังทราบข่าว “ชลธี” ถูกโยกย้าย
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานที่ประชุมคณะกรรมการพัฒนาและบริหารจัดการผลไม้ (ฟรุ้ทบอร์ด) เปิดเผยวันนี้ว่า หลังจากทราบข่าวว่ามีการโยกย้ายนายชลธี นุ่มหนู ผู้อำนวยการสำนักวิจัยและพัฒนาการเกษตรเขตที่ 6 (สวพ.6) ไปดำรงตำแหน่งผู้อำนวยการกองพัฒนาระบบและรับรองมาตรฐานสินค้าพืช จนมีเสียงเรียกร้องจากหลายองค์กรด้านผลไม้ขอให้มีการทบทวนการโยกย้ายดังกล่าว จึงให้ฝ่ายเลขาฯ เชิญอธิบดีกรมวิชาการเกษตรมาชี้แจงต่อที่ประชุมฟรุ้ท บอร์ด ในวันพฤหัสบดีที่ 27ตุลาคมนี้ ถึงเหตุผลในการโยกย้ายนายชลธี ซึ่งเป็นข้าราชการในสังกัดกรมวิชาการที่รับผิดชอบพื้นที่ภาคตะวันออก อันเป็นแหล่งผลิตผลไม้แหล่งใหญ่ที่สุดของประเทศ
“ฟรุ้ทบอร์ดเป็นคณะกรรมการระดับชาติ มีหน้าที่รับผิดชอบการบริหารจัดการผลไม้เศรษฐกิจของประเทศ จึงให้ความสำคัญกับบุคคลากรที่เป็นคีย์แมนคนสำคัญ ๆ ของทุกกระทรวงทบวงกรม และผู้อำนวยการสวพ.6 ก็เป็นหนึ่งในจำนวนนั้น จึงขอทราบเหตุผลและความจำเป็นของการโยกย้ายดังกล่าวเพื่อรายงานต่อ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานฟรุ้ทบอร์ดเพื่อพิจารณาต่อไป ขอให้มั่นใจว่าจะพิจารณาเรื่องนี้อย่างเที่ยงธรรม” นายอลงกรณ์ กล่าว
นายอลงกรณ์ กล่าวเพิ่มเติมว่า ประธานฟรุ้ทบอร์ดได้มอบนโยบายการพัฒนาคุณภาพและมาตรฐานผลไม้ทั้ง GAP และ GMP เป็นนโยบายหลัก รวมทั้งนโยบายปราบปรามขบวนการสวมสิทธิ์ทุเรียน และทุเรียนอ่อนอย่างเด็ดขาด ตั้งแต่ปี 2562 เป็นต้นมา ในทุกภาคทั่วประเทศ พร้อมกับการใช้นโยบายตลาดนำการผลิตและการบริหารโลจิสติกส์ ร่วมกับกระทรวงพาณิชย์ และผู้ว่าราชการจังหวัดจันทบุรี และจังหวัดอื่น ๆ จนสามารถสร้างรายได้ให้กับชาวสวนและประเทศจากการส่งออกทุเรียนและผลไม้ของไทยได้กว่า 2 แสนล้านบาท โดยเฉพาะทุเรียนผลสด ส่งออกทะลุ 100,000 ล้านบาท ในปีที่ผ่านมา ซึ่งเป็นผลงานของทุกภาคีภาคส่วนทั้งภาครัฐภาคเอกชนและเกษตรกรชาวสวนที่ร่วมกันทำงานอย่างหนัก ฝ่าฟันวิกฤติโควิด19 และผลกระทบจากสงครามรัสเซีย-ยูเครนตลอดเวลากว่า 3 ปีที่ผ่านมา
“แม้การโยกย้ายแต่งตั้งข้าราชการจะเป็นอำนาจของผู้บริหารกรม ซึ่งฟรุ้ทบอร์ดไม่มีอำนาจไปก้าวก่ายแทรกแซงการบริหารงานบุคคล แต่ฟรุ้ทบอร์ดก็มีสิทธิ์ที่จะรับทราบถึงการเปลี่ยนแปลงบุคลากรที่มีบทบาทหน้าที่สำคัญ ภายใต้การบริหารจัดการผลไม้ของฟรุ้ทบอร์ดเพื่อให้เกิดความมั่นใจว่า การทำงานภายใต้นโยบายสำคัญ ๆ ของฟรุ้ทบอร์ดจะไม่เกิดปัญหา โดยเฉพาะการปราบปรามขบวนการสวมสิทธิ์ทุเรียนและทุเรียนอ่อนจะต้องดำเนินการอย่างเฉียบขาด ต้องไม่มีเจ้าหน้าที่คนใดไปแสวงประโยชน์ หรือหากมีใครแอบอ้างผู้มีอิทธิพลหรือนักการเมืองก็ให้ดำเนินคดีให้ถึงที่สุด จะต้องไม่มีการลูบหน้าปะจมูกเป็นอันขาด เป็นนโยบายที่ประธานฟรุ้ทบอร์ดและตนย้ำมาโดยตลอด เพื่อให้เจ้าหน้าที่มีขวัญกำลังใจในการปฏิบัติหน้าที่ได้อย่างเต็มที่ โดยไม่ต้องเกรงกลัวต่ออิทธิพลใด ๆ นอกจากนี้ ฟรุ้ท บอร์ดยังมอบหมายรองปลัดกระทรวงเกษตรฯ และผู้ตรวจราชการกระทรวงเกษตรฯ รวมทั้งตน ลงพื้นที่สนับสนุนการทำงานของผู้ว่าราชการจังหวัดในฐานะประธานคพจ. เกษตรจังหวัด พาณิชย์จังหวัด ฝ่ายปกครอง เจ้าหน้าที่ตำรวจ ภาคเอกชน ภาคเกษตรกรและสวพ.ทุกภูมิภาค รวมทั้งภาคตะวันออกเป็นการทำงานแบบบูรณาการเชิงรุกตลอด 3 ปีที่ผ่านมา” นายอลงกรณ์กล่าวในที่สุด.
วันพุธที่ 2 พฤศจิกายน 2565
สธ. มอบโล่ประกาศเกียรติคุณ “แพทย์นิติเวช” ร่วมภารกิจชันสูตรร่างผู้เสียชีวิตจากเหตุการณ์ที่จังหวัดหนองบัวลำภู
กระทรวงสาธารณสุข มอบโล่ประกาศเกียรติคุณแก่แพทย์นิติเวช ที่ร่วมภารกิจชันสูตรร่างผู้เสียชีวิตจากเหตุการณ์ที่ศูนย์พัฒนาเด็กเล็ก อำเภอนากลาง จังหวัดหนองบัวลำภู พร้อมขอบคุณบุคลากรสาธารณสุขทุกระดับที่ร่วมกันปฏิบัติการ ทำให้สถานการณ์คลี่คลายโดยเร็ว
วันนี้ (2 พฤศจิกายน 2565) ที่สำนักงานปลัดกระทรวงสาธารณสุข จังหวัดนนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มอบโล่ประกาศเกียรติคุณแก่แพทย์นิติเวช ที่ร่วมกันชันสูตรร่างผู้เสียชีวิตจากเหตุการณ์ที่ศูนย์พัฒนาเด็กเล็ก องค์การบริหารส่วนตำบลอุทัยสวรรค์ อำเภอนากลาง จังหวัดหนองบัวลำภู และกล่าวว่า จากเหตุการณ์ที่เกิดขึ้นในจังหวัดหนองบัวลำภู ต้องขอแสดงความชื่นชมและขอบคุณแพทย์นิติเวชทั้ง 11 คน จากสถานบริการทั้งในและนอกเขตสุขภาพที่ 8 อาทิ โรงพยาบาลพุทธชินราชพิษณุโลก, โรงพยาบาลลำปาง, โรงพยาบาลอุตรดิตถ์, โรงพยาบาลชัยภูมิ และโรงพยาบาลเพชรบูรณ์ เป็นต้น รวมถึงทีมสหวิชาชีพ 26 คน ที่มุ่งมั่นตั้งใจในการปฏิบัติภารกิจชันสูตรร่างผู้เสียชีวิต แม้มีอุปสรรคในการเดินทางที่ถูกจำกัดด้วยระยะเวลา แต่สามารถมาถึงพื้นที่และเร่งดำเนินการชันสูตรจนสำเร็จก่อนเวลา สามารถนำส่งร่างผู้เสียชีวิตกลับไปทำพิธีทางศาสนาที่บ้านเกิดได้โดยเร็ว สร้างกำลังใจให้กับญาติรวมถึงประชาชนทั่วประเทศ ทำให้เห็นถึงความเข้มแข็งของระบบสาธารณสุขที่ช่วยคลี่คลายสถานการณ์ที่มีความวิตกกังวล เศร้าโศก ไปได้ในระยะเวลาอันรวดเร็ว
นอกจากนี้ ต้องขอขอบคุณบุคลากรสาธารณสุขทุกคนที่ทุ่มเทช่วยกันทำงานในทุกมิติ ทั้งทีมสุขภาพจิต ทีมประสานงาน ทีมแพทย์ผ่าตัด ทีมสหวิชาชีพและเจ้าหน้าที่ทุกระดับ ถือเป็นบุคคลที่สมควรแก่การได้รับการชื่นชม ซึ่งขณะนี้ได้รับรายงานว่า สถานการณ์เริ่มเข้าสู่ภาวะปกติ ผู้ที่ได้รับบาดเจ็บสาหัสอาการพ้นขีดอันตราย สามารถกลับบ้านได้แล้วหลายราย ส่วนรายที่ยังต้องอยู่โรงพยาบาลก็เพื่อฟื้นฟูร่างกายให้เป็นปกติ อย่างไรก็ตาม ขอให้ช่วยกันดูแลอย่างต่อเนื่องทั้งด้านสุขภาพกายและสุขภาพจิต และขอให้ถ่ายทอดความมุ่งมั่น ตั้งใจในการปฏิบัติหน้าที่นี้จากรุ่นสู่รุ่น เพื่อให้ระบบสาธารณสุขไทยเป็นระบบที่เข้มแข็ง สร้างความมั่นใจและศรัทธาให้กับประชาชน พร้อมก้าวสู่การเป็นผู้นำของโลกในด้านการสาธารณสุขต่อไป นายอนุทิน กล่าวในตอนท้าย
************************************* 2 พฤศจิกายน 2565
วันพุธที่ 21 กันยายน 2565
พระเทพสิทธิวิมล ชื่นชม “หลวงพ่ออิฎฐ์” เหมาะสมกับตำแหน่งเจ้าคณะอำเภอ ในขณะที่ปลัดมหาดไทย ยกย่องว่าเป็น “พระนักสังคมสงเคราะห์”
พระเทพสิทธิวิมล ชื่นชม “หลวงพ่ออิฎฐ์” เหมาะสมกับตำแหน่งเจ้าคณะอำเภอ ในขณะที่ปลัดมหาดไทย ยกย่องว่าเป็น “พระนักสังคมสงเคราะห์”
วันที่ 21 ก.ย. 65 เวลา 13.30 น. ณ วัดจุฬามณี ตำบลบางช้าง อำเภออัมพวา จังหวัดสมุทรสงคราม นายสุทธิพงษ์ จุลเจริญ ปลัดกระทรวงมหาดไทย พร้อมด้วย นายขจร ศรีชวโนทัย ผู้ว่าราชการจังหวัดสมุทรสงคราม และผู้บริหารระดับสูง จังหวัดสมุทรสงคราม เดินทางไปร่วมพิธีรับคำสั่งแต่งตั้ง “พระครูโสภิตวิริยาภรณ์” หรือ “หลวงพ่ออิฎฐ์” ดำรงตำแหน่ง “เจ้าคณะอำเภออัมพวา” โดยมีพระเทพสิทธิวิมล เจ้าคณะภาค 15 เจ้าอาวาสวัดคลองวาฬพระอารามหลวง จังหวัดประจวบคีรีขันธ์ เป็นประธานฝ่ายสงฆ์ในการมอบคำสั่งแต่งตั้งเจ้าคณะอำเภอ
พระเทพสิทธิวิมล เจ้าคณะภาค 15 กล่าวตอนหนึ่งว่า พระครูโสภิตวิริยาภรณ์ เหมาะสมกับตำแหน่ง เจ้าคณะอำเภอ เป็นอย่างมาก เพราะท่านช่วยเหลือคณะสงฆ์ และประชาชนมาอย่างต่อเนื่อง แม้งานของเจ้าคณะภาคปัจจุบันหลายครั้งก็ได้พระครูโสภิตวิริยาภรณ์เป็นกำลังหลักในการช่วยเหลือหาสิ่งของ และปัจจัยในการช่วยเหลือประชาชน ตำแหน่ง เจ้าคณะอำเภอ เป็นตำแหน่งที่สำคัญของคณะสงฆ์ เจ้าคณะภาคต้องเสนอให้เจ้าคณะหนใหญ่ ณ ที่นี้ คือ สมเด็จพระมหารัชมงคลมุนี เห็นชอบก่อน แล้วเจ้าคณะภาคจึงจะแต่งตั้งได้ ซึ่งในการปกครองคณะสงฆ์เจ้าคณะหนกลางเน้นอยู่เสมอว่า ให้คณะสงฆ์มีความสามัคคี และมีความปรองดองต่อกัน บทบาทเหล่านี้เจ้าคณะอำเภอในฐานะเจ้าคณะปกครองในพื้นที่ พร้อมกันนี้ต้องหมั่นใส่ใจและทำให้เกิดความสามัคคีปรองดองขึ้น ภายในเขตปกครองของตนเอง
“พระครูโสภิตวิริยาภรณ์ เป็นผู้มีบารมี อาตมาเป็นเจ้าคณะอำเภอ เจ้าคณะจังหวัด และเจ้าคณะภาค ไม่เคยมี ปลัดกระทรวง มาอ่านตราตั้งให้แบบนี้ วันนี้ ท่านสุทธิพงษ์ จุลเจริญ ปลัดกระทรวงมหาดไทย ซึ่งมีความใกล้ชิดและสนิทสนมกับพระครูโสภิตวิริยาภรณ์ ถือว่าเป็นศิษย์เอก เป็นคนของวัด มาอ่านตราตั้งให้จึงบอกว่า มีบารมี มีบุญ เพราะการที่ท่านพระครูช่วยเหลือคณะสงฆ์ ช่วยเหลือชาวบ้านและภาครัฐมามาก จึงเป็นที่รู้จักของคนทั่วไป ตำแหน่ง เจ้าคณะอำเภออัมพวา จึงเหมาะสมกับพระครูโสภิตวิริยาภรณ์เป็นอย่างยิ่งแล้ว..”
ในขณะที่นายสุทธ์พงษ์ จุลเจริญ กล่าวว่า ท่านพระครูโสภิตวิริยาภรณ์ หรือชาวบ้านทั่วไปเรียกว่า หลวงพ่ออิฎฐ์ ท่านเป็น พระนักสังคมสงเคราะห์ นอกจากช่วยเหลือกิจการงานของคณะสงฆ์แล้ว ตอนนี้ ระดับจังหวัดท่านได้เมตตาให้ความร่วมมือในการช่วยเหลือคนยากจนที่ขาดที่พึ่ง “ซึ่งตรงนี้สอดคล้องกับนโยบายของกระทรวงมหาดไทยในการที่ช่วยเหลือคนยากจนที่พึ่งตนเองไม่ได้ ทั้งการสร้างบ้าน ช่วยเหลือ ผู้ป่วยติดเตียง หรือ แม้กระทั่งผู้ต้องการความช่วยเหลืออื่น ๆ ด้วย ท่านพระครูโสภิตวิริยาภรณ์ จึงแบบอย่างที่ดีของพระสงฆ์ในการเป็นที่พึ่งของชาวบ้าน..”
ต่อจากนั้น นายสุทธิพงษ์ จุลเจริญ ปลัดกระทรวงมหาดไทย อ่านตราตั้งฐานานุกรมของพระครูโสภิตวิริยาภรณ์ จำนวน 4 รูป โดยมีพระครูโสภิตวิริยาภรณ์เป็นผู้มอบตราตั้ง เป็นอันเสร็จพิธี
วันศุกร์ที่ 9 กันยายน 2565
เตือนภัย "ยาชุด" แก้ปวดผสมสเตียรอยด์ ติดตรา GPO อ้างสรรพคุณเกินจริง ประชาชนอย่าหลงเชื่อ
.....
กรณีที่มีการเผยแพร่ภาพบนสื่อโซเชียลมีเดีย จำหน่ายยาชุดอวดอ้างสรรพคุณ แก้เหน็บชา กระดูกกับประสาท ปวดข้อ ปวดเข่า หอบหืด ภูมิแพ้ ปวดเมื่อยตามร่างกาย และเพิ่มสมรรถภาพทางร่างกาย โดยแอบอ้างนำตราสัญลักษณ์องค์การเภสัชกรรม (GPO) ไปใช้บนแผง/ห่อ ยาชุด ที่จำหน่ายในร้านขายของชำในพื้นที่ภาคใต้
.
เภสัชกรปฐมภูมิจังหวัดนราธิวาส ได้ตรวจสอบผลิตภัณฑ์ยาชุดต้องสงสัย ที่ฉลากมีการโฆษณาอวดอ้าง สรรพคุณเกินจริง ซึ่งจากการตรวจสอบด้วยชุดทดสอบพบสเตียรอยด์ จึงเก็บตัวอย่างเพิ่มเติมเพื่อส่งวิเคราะห์ศูนย์วิทยาศาสตร์การแพทย์ เพื่อยืนยันต่อไป
.
ขณะที่ สาธารณสุขจังหวัดนราธิวาส เตือนประชาชนในพื้นที่อย่าหลงเชื่อโฆษณาอวดอ้างสรรพคุณเกินจริง เพราะสารสเตียรอยด์เป็นสาเหตุทำให้ติดเชื้อได้ง่าย ทำให้ระดับน้ำตาลในเลือดสูง กล้ามเนื้อได้รับบาดเจ็บ และอาจเกิดปัญหาทางด้านจิตใจ เมื่อมีการใช้เป็นระยะเวลานานหรือในขนาดสูงจะกดต่อมหมวกไต และเมื่อหยุดยากะทันหันจะทำให้เกิดอาการถอนยาได้ การซื้อยาควรปรึกษาแพทย์หรือเภสัชกรโดยตรง และควรตรวจสอบสถานะเลข อย.ด้วย
.
ด้านองค์การเภสัชกรรม ย้ำไม่มีนโยบายจำหน่ายยาชุดดังกล่าวและไม่มีความเกี่ยวข้องกับผู้ที่กระทำการแอบอ้างนำตราสัญลักษณ์ไปใช้ในทุกกรณี พร้อมจะดำเนินคดีกับกรณีดังกล่าวที่เกิดขึ้น เพื่อมิให้เป็นเยี่ยงอย่าง
#ไทยคู่ฟ้า#ร่วมต้านโควิด19
-------------------
วันอังคารที่ 20 กันยายน 2565
การประชุมคณะกรรมการบริหารจัดการค่าใช้จ่ายในการดำเนินงานตามพระราชบัญญัติโรงงาน พ.ศ.2535 ครั้งที่ 5/2565
การประชุมคณะกรรมการบริหารจัดการค่าใช้จ่ายในการดำเนินงานตามพระราชบัญญัติโรงงาน พ.ศ.2535 ครั้งที่ 5/2565
วันนี้ (20 กันยายน 2565) นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมคณะกรรมการบริหารจัดการค่าใช้จ่ายในการดำเนินงานตามพระราชบัญญัติโรงงาน พ.ศ.2535 ครั้งที่ 5/2565 โดยที่ประชุมได้ร่วมกันพิจารณาขอรับการจัดสรรงบประมาณสนับสนุนค่าใช้จ่ายในการดำเนินงานตามพระราชบัญญัติโรงงาน พ.ศ.2535 โดยมี นานวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม คณะกรรมการและผู้ที่เกี่ยวข้อง เข้าร่วมประชุม ณ ห้องประชุม อก.2 ชั้น 3
วันพุธที่ 26 ตุลาคม 2565
ปลัด พม. เตรียมระดมทีม One Home พม. ทั่วประเทศ เร่งช่วยเหลือกลุ่มเปราะบางเดือดร้อนจากน้ำท่วม
ปลัด พม. เตรียมระดมทีม One Home พม. ทั่วประเทศ เร่งช่วยเหลือกลุ่มเปราะบางเดือดร้อนจากน้ำท่วม
เมื่อวันที่ 25 ตุลาคม 2565 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า วันนี้ กระทรวง พม. มีการประชุมหารือระหว่างผู้บริหารกระทรวง พม. พัฒนาสังคมและความมั่นคงของมนุษย์จังหวัด และหัวหน้าหน่วยงานในพื้นที่ที่ได้รับผลกระทบจากน้ำท่วม เพื่อร่วมกันวางแนวทางการช่วยเหลือผู้ประสบภัยน้ำท่วม พร้อมทั้งเตรียมแผนฟื้นฟู เนื่องจากสถานการณ์ฝนตกอย่างต่อเนื่องในพื้นที่บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ และอ่าวไทย รวมถึงมีการระบายน้ำจากเขื่อนลงแม่น้ำสายหลักและลำน้ำสาขา ส่งผลให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และน้ำท่วมขัง ทำให้มีประชาชนจำนวนมากได้รับผลกระทบ 435,761 ครัวเรือน ในพื้นที่ 26 จังหวัด 134 อำเภอ 852 ตำบล 5,817 หมู่บ้าน ทั้งนี้ กระทรวง พม. มีความห่วงใยพี่น้องประชาชนที่ได้รับผลกระทบจากน้ำท่วม โดยเฉพาะกลุ่มเปราะบางที่ต้องได้รับการดูแลช่วยเหลือเป็นพิเศษ จึงได้เตรียมวางแนวทางการช่วยเหลือผู้ประสบสาธารณภัย พร้อมเฝ้าระวัง ติดตาม และเตรียมแผนเผชิญเหตุ โดยบูรณาการความร่วมมือกับกองบัญชาการป้องกันและบรรเทาสาธารณภัยแห่งชาติและสำนักงานป้องกันและบรรเทาสาธารณภัยจังหวัด
นายอนุกูล กล่าวต่อไปว่า กระทรวง พม. มีศูนย์ช่วยเหลือสังคม สายด่วน พม. โทร. 1300 คอยรับแจ้งเหตุและประสานการช่วยเหลือไปยังหน่วยงานภาคีเครือข่าย ตลอด 24 ชั่วโมง อีกทั้งได้เตรียมความพร้อมในการประสานเครือข่ายอาสาสมัครพัฒนาสังคมและความมั่นคงของมนุษย์ (อพม.) สภาเด็กและเยาวชน กองทุนสวัสดิการสังคม คอยเฝ้าระวังและแจ้งเหตุในพื้นที่ด้วย นอกจากนี้ มีการสนับสนุนการจัดตั้งศูนย์อพยพ โดยมี อพม. สำรวจและอพยพกลุ่มเป้าหมาย และจัดนักสังคมสงเคราะห์ประจำที่ศูนย์ พร้อมทั้งสำรวจข้อมูลเพื่อเตรียมการในระยะฟื้นฟู โดยจัดทีม One Home พม. จังหวัด นักสังคมสงเคราะห์ นักจิตวิทยา และเจ้าหน้าที่ที่เกี่ยวข้อง ลงพื้นที่ออกเยี่ยมบ้านเพื่อสำรวจปัญหา ความต้องการของกลุ่มเป้าหมาย พร้อมให้คำปรึกษา บำบัดฟื้นฟูสภาพจิตใจ และผ่อนคลายความวิตกกังวล จากนั้น กระทรวง พม. จะเร่งพิจารณามอบเงินสงเคราะห์แก่กลุ่มเป้าหมายเพื่อบรรเทาภาวะวิกฤตเฉพาะหน้า การฝึกอาชีพระยะสั้น การพักชำระหนี้ผู้สูงอายุและคนพิการ การซ่อมแซมที่อยู่อาศัยและปรับสภาพแวดล้อมสำหรับผู้สูงอายุและคนพิการ เป็นต้น เพื่อให้สามารถกลับมาใช้ชีวิตได้เป็นปกติโดยเร็วที่สุด
นายอนุกูล กล่าวเพิ่มเติมว่า วันนี้ ตนได้มอบหมาย นายอนันต์ ดนตรี ผู้ตรววจราชการกระทรวง พม. ลงพื้นที่จังหวัดอุบลราชธานีซึ่งมีประชาชนจำนวนมากได้รับผลกระทบจากน้ำท่วม 58,613 ครัวเรือน ในพื้นที่ 21 อำเภอ 154 ตำบล 1,340 หมู่บ้าน โดยร่วมกับทีม One Home พม. จังหวัดอุบลราชธานี จัดกิจกรรมเยียวยาสภาพจิตใจผู้ประสบอุทกภัย ณ ศูนย์พักพิงชั่วคราว วัดบูรพาราม เขตเทศบาลเมืองอุบลราชธานี ได้แก่ การมอบถุงยังชีพ นมผงสำหรับเด็ก และผ้าอ้อมสำเร็จรูป ให้กับครอบครัวกลุ่มเปราะบาง จำนวน 30 ราย การแจกอาหารปรุงสุกจาก ครัว พม. และแซนวิชจากชมรมคลังปัญญาผู้สูงอายุ การให้บริการนวดแผนไทยและตัดผมเสริมสวยชาย - หญิง และกิจกรรมเกมนันทนาการต่างๆ เป็นต้น
วันจันทร์ที่ 3 ตุลาคม 2565
วธ.ครบรอบ 2 ทศวรรษ เดินหน้าขับเคลื่อนสู่กระทรวงสังคมกึ่งเศรษฐกิจ ปรับฉากทัศน์วัฒนธรรมสู่ความมั่นคงและยั่งยืน
วธ.ครบรอบ 2 ทศวรรษ เดินหน้าขับเคลื่อนสู่กระทรวงสังคมกึ่งเศรษฐกิจ ปรับฉากทัศน์วัฒนธรรมสู่ความมั่นคงและยั่งยืน
วธ.ครบรอบ 2 ทศวรรษ เดินหน้าขับเคลื่อนสู่กระทรวงสังคมกึ่งเศรษฐกิจ ปรับฉากทัศน์วัฒนธรรมสู่ความมั่นคงและยั่งยืน
วันที่ 3 ตุลาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เป็นประธานในพิธีบวงสรวง ทำบุญ เนื่องในวันคล้ายวันสถาปนากระทรวงวัฒนธรรม ครบรอบ 20 ปี วันที่ 3 ตุลาคม 2565 โดยมีนางยุพา ทวีวัฒนะกิจบวร ปลัดกระทรวงวัฒนธรรม ผู้บริหาร วัฒนธรรมจังหวัด เครือข่ายกระทรวงวัฒนธรรมเข้าร่วมงาน ที่บริเวณโถงชั้น 1 กระทรวงวัฒนธรรมโดยในช่วงบ่ายได้มีพิธีถวายและมอบโล่รางวัลเชิดชูเกียรติรางวัลวัฒนคุณากรให้แก่เครือข่ายทางวัฒนธรรม เพื่อเป็นขวัญกำลังใจและต้นแบบเครือข่ายวัฒนธรรมที่เป็นประโยชน์ต่อกระทรวงวัฒนธรรมทั่วประเทศ
นายอิทธิพล คุณปลื้ม กล่าวว่า วันที่ 3 ตุลาคมของทุกปีถือเป็นวันคล้ายวันสถาปนากระทรวงวัฒนธรรม (วธ.) ซึ่งในปีนี้เป็นโอกาสครบรอบ 20 ปี โดยก้าวต่อไป วธ.ได้ปรับบทบาทจากกระทรวงสังคมสู่กระทรวงสังคมกึ่งเศรษฐกิจ โดยมีเป้าหมายการขับเคลื่อนงานด้านศาสนา ศิลปะ และวัฒนธรรมถือเป็นการ Restart ประเทศไทย ขับเคลื่อนสังคมและเศรษฐกิจด้วยวัฒนธรรม ตามนโยบาย “เปลี่ยนฉากทัศน์วัฒนธรรม สู่ก้าวที่มั่นคงและยั่งยืน” จะส่งผลให้เกิดประโยชน์อย่างยิ่งต่อประชาชน และประเทศชาติ ทั้งมิติทางสังคมและเศรษฐกิจ โดยบทบาทงานวัฒนธรรมจะตอบโจทย์สถานการณ์โลกในยุคหลังสถานการณ์การแพร่ระบาดของโรคติดเชื้อไวรัสโคโรนา 2019 ด้วยการพัฒนางานวัฒนธรรมผ่านการใช้สื่อดิจิทัล ปรับโฉมการท่องเที่ยวเชิงวัฒนธรรม และการท่องเที่ยวเชิงสุขภาพ (Wellness Tourism) สร้างนวัตกรรมใหม่ ๆ ภายใต้แผนแม่บทภายใต้ยุทธศาสตร์ชาติ 20 ปี แผนพัฒนาเศรษฐกิจและสังคมแห่งชาติ ฉบับที่ 13 การขับเคลื่อนการบรรลุเป้าหมาย BCG Model โดยคงไว้ซึ่งคุณค่าและเป็นที่ชื่นชมของนานาประเทศ อาทิ การเทิดทูนสถาบันหลักของชาติ การส่งเสริมเศรษฐกิจวัฒนธรรม ไทยในเวทีโลก ด้วยทุนทางวัฒนธรรมที่มีศักยภาพ หรือ 5 F การประกาศขึ้นทะเบียนด้านวัฒนธรรมในกรอบยูเนสโก คนไทยเข้าถึงข้อมูลทางวัฒนธรรม ผ่านแพลตฟอร์มออนไลน์และแหล่งเรียนรู้แบบ Onsite เพิ่มขึ้น เด็ก เยาวชน ประชาชน มีภูมิคุ้มกันด้านสังคมพร้อมก้าวสู่ศตวรรษที่ 21 อาทิ ความเข้าใจในความหลากหลายทางวัฒนธรรม ความหลากหลายทางความคิด วิถีชีวิต ฯลฯ มีภาคีเครือข่ายงานวัฒนธรรมและขยายใหญ่ขึ้น
และเป้าหมายมิติเศรษฐกิจ ประกอบด้วย การส่งเสริมงานวัฒนธรรมจะส่งผลทำให้อัตราการเจริญเติบโตของรายได้สินค้าและบริการทางวัฒนธรรมต่อ GDP สูงขึ้น 15 เปอร์เซนต์ ภายใน 3 ปี มูลค่าการส่งออกสินค้าและบริการทางวัฒนธรรมเพิ่มขึ้นไทยได้รับการจัดอันดับ Soft Power และอันดับโลกที่เกี่ยวกับงานวัฒนธรรมที่สูงขึ้นเกิดนวัตกรรมวัฒนธรรมใหม่ๆ ที่ยกระดับสินค้าและบริการทางวัฒนธรรม การยกระดับการบริหารจัดการ และบริการดีขึ้น รวมถึงกระจายรายได้สู่ชุมชนท้องถิ่นมากขึ้น
นอกจากนี้ส่งเสริมวัฒนธรรม 9 ดี สู่ก้าวที่มั่นคงและยั่งยืน โดยทุกภาคร่วมกันผลักดัน การใช้วัฒนธรรมเป็นฐานเพื่อการสร้างอาชีพ สร้างรายได้ และสร้างคน เกิดผลสู่การกินดี อยู่ดี เรียนรู้ดี อารมณ์ดี นำไปสู่ความมั่นคงดี พอดีในตัวเอง และเกิดความปรารถนาดีต่อสังคม สู่เป้าหมายสูงสุดคือ ชีวิตดีและสังคมดีในที่สุด
วันศุกร์ที่ 23 กันยายน 2565
การสัมมนาเพื่อเพิ่มประสิทธิภาพการบริหารจัดการการบังคับใช้กฎหมายว่าด้วย รง. เกี่ยวกับกากอุตฯ การเงินและพัสดุเกี่ยวกับเงินสินบนรางวัล ฯลฯ (ด้านการเงิน)
สำนักงานปลัด ก.อุตฯ จัดสัมมนาเพื่อเพิ่มประสิทธิภาพการบริหารจัดการและการบังคับใช้กฎหมายว่าด้วยโรงงานเกี่ยวกับกากอุตฯและการปรับปรุงดำเนินการด้านการเงินและพัสดุ เกี่ยวกับการเงินสินบนรางวัลและค่าใช้จ่ายในการดำเนินงานตาม พ.ร.บ. รง. พ.ศ.2535 (ด้านการเงิน)
จังหวัดชลบุรี : วันนี้ (23 กันยายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการสัมมนาเพื่อเพิ่มประสิทธิภาพการบริหารจัดการและการบังคับใช้กฎหมายว่าด้วยโรงงานเกี่ยวกับกากอุตสาหกรรม และการปรับปรุงดำเนินการด้านการเงินและพัสดุ เกี่ยวกับการเงินสินบนรางวัลและค่าใช้จ่ายในการดำเนินงานตามพระราชบัญญัติโรงงาน พ.ศ. 2535 (ด้านการเงิน) ซึ่งจัดขึ้นระหว่างวันที่ 22-24 กันยายน 2565 ณ โรงแรม บางแสนเฮอริเทจ จังหวัดชลบุรี โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม ร่วมเปิดการสัมมนา การสัมมนาดังกล่าวจัดขึ้นเพื่อเสริมสร้างความรู้ ความเข้าใจแก่ผู้ปฏิบัติหน้าที่ด้านแผนงาน งบประมาณ การเงิน และพัสดุ เกี่ยวข้องกับเงินค่าใช้จ่ายในการดำเนินงานตามพระราชบัญญัติโรงงาน พ.ศ. 2535 เพื่อใช้ในการวางแผนงบประมาณ การควบคุม กำกับ ดูแลการใช้จ่ายเงิน และงานด้านการพัสดุให้เป็นไปอย่างมีประสิทธิภาพ
วันอังคารที่ 27 กันยายน 2565
​ครม.แต่งตั้ง “โชติกา” เป็นรองปลัดวธ. -  “กฤษฎา” เป็นผู้ตรวจราชการ วธ.
​ครม.แต่งตั้ง “โชติกา” เป็นรองปลัดวธ. -  “กฤษฎา” เป็นผู้ตรวจราชการ วธ.
ครม.แต่งตั้ง“โชติกา”เป็นรองปลัดวธ. -“กฤษฎา”เป็นผู้ตรวจราชการ วธ.
วันที่ 27 กันยายน 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ที่ประชุม คณะรัฐมนตรี (ครม.) เห็นชอบแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูงในกระทรวงวัฒนธรรม (วธ.)จำนวน 2 รายดังนี้ 1.นายกฤษฎา คงคะจันทร์ รองปลัดกระทรวงวัฒนธรรมดำรงตำแหน่งผู้ตรวจราชการกระทรวงวัฒนธรรม สำนักงานปลัดกระทรวง 2.นางโชติกา อัครกิจโสภากุล ผู้ตรวจราชการกระทรวงวัฒนธรรม ดำรงตำแหน่งรองปลัดกระทรวง สำนักงานปลัดกระทรวง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง
ทั้งนี้ ผู้บริหารระดับสูง วธ. ทั้ง 2 ราย ที่ได้รับการแต่งตั้งในครั้งนี้ เป็นผู้ที่มีความรู้ความสามารถและประสบการณ์ขับเคลื่อนงานด้านศาสนา ศิลปะและวัฒนธรรมตามนโยบายรัฐบาลและกระทรวงวัฒนธรรม สืบสาน รักษา ต่อยอดมรดกภูมิปัญญา สร้างมูลค่าเพิ่มทางเศรษฐกิจในการปรับบทบาทของกระทรวงวัฒนธรรมให้เป็นกระทรวงสังคมกึ่งเศรษฐกิจ
วันศุกร์ที่ 16 กันยายน 2565
โฆษกรัฐบาลเผย ไทยพร้อมเป็นเจ้าภาพ APEC 2022 เชิญชวนชาวไทยมีส่วนร่วมเป็นเจ้าบ้านที่ดี “Thailand and APEC are ready”
โฆษกรัฐบาลเผย ไทยพร้อมเป็นเจ้าภาพ APEC 2022 เชิญชวนชาวไทยมีส่วนร่วมเป็นเจ้าบ้านที่ดี “Thailand and APEC are ready”
วันนี้ (16 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยความคืบหน้าการเตรียมความพร้อมของไทยสู่การเป็นเจ้าภาพจัดการประชุมผู้นำเขตเศรษฐกิจเอเปค ปี 2565 ซึ่งจะมีขึ้นในเดือนพฤศจิกายน 2565 นี้ โดยหน่วยงานที่เกี่ยวข้องทุกภาคส่วนได้จัดกิจกรรมรณรงค์และประชาสัมพันธ์การเป็นเจ้าภาพของไทยมาอย่างต่อเนื่อง เพื่อแสดงออกถึงความพร้อมของไทย ตลอดจนเป็นการสร้างการรับรู้แก่ประชาชน และเชิญชวนให้ประชาชนมีส่วนร่วมในโอกาสการเป็นเจ้าภาพในครั้งนี้
โฆษกประจำสำนักนายกรัฐมนตรี กล่าวว่า ล่าสุดรัฐบาลได้จัดกิจกรรมรณรงค์ “ไทยพร้อม APEC พร้อม Thailand and APEC are ready” เพื่อประชาสัมพันธ์การเป็นเจ้าภาพเอเปคของไทย ซึ่งการประชุมสุดยอดผู้นำ APEC จะมีขึ้นช่วงวันที่ 18-19 พฤศจิกายน 2565 นี้ โดยใช้ศูนย์การประชุมแห่งชาติสิริกิติ์ เป็นสถานที่สำหรับการประชุมหลัก และหอประชุมกองทัพเรือสำหรับงานเลี้ยงอาหารค่ำอย่างเป็นทางการ สำหรับผู้นำเขตเศรษฐกิจเอเปคและคู่สมรส
การประชุม APEC 2022 ประเทศไทยมุ่งเน้นนำเสนอแนวคิด “เปิดกว้าง สร้างสัมพันธ์ เชื่อมโยงกันสู่สมดุล” พร้อมทั้งได้นำเสนอผลสำเร็จตามผลงานสำคัญของรัฐบาล และความพร้อมของทุกภาคส่วน ทั้งคมนาคม บริการ และการท่องเที่ยว นอกจากนี้ ได้มีการเปิดตัวผู้แทนอย่างเป็นทางการในการรณรงค์และประชาสัมพันธ์การจัดงาน (APEC Presenters) เพื่อประชาสัมพันธ์การเป็นเจ้าภาพ APEC 2022 ของไทยอย่างเป็นทางการ และเพื่อสื่อสารประเด็น Open. Connect. Balance. ซึ่งเป็น Theme ของการประชุม APEC 2022 ในครั้งนี้ด้วย
“รัฐบาลได้ดำเนินการเตรียมความพร้อม และบูรณาการการทำงานทุกภาคส่วนร่วมกัน เพื่อให้การเป็นเจ้าภาพ APEC 2022 ของประเทศไทยประสบความสำเร็จ ซึ่งจะเป็นโอกาสแสดงศักยภาพ และสร้างความเชื่อมั่นของไทยให้เป็นที่ประจักษ์แก่สายตานานาประเทศ พร้อมกันนี้ รัฐบาลขอเชิญชวนชาวไทยทุกคนร่วมเป็นส่วนหนึ่งของความภาคภูมิใจในครั้งนี้ ผ่านการเป็นเจ้าบ้านที่ดี ให้การต้อนรับผู้นำและภาคเอกชนจากทุกเขตเศรษฐกิจในเดือนพฤศจิกายน 2565 ที่จะถึงนี้” นายอนุชาฯ กล่าว
วันศุกร์ที่ 9 กันยายน 2565
ชูโคพื้นเมือง “ไทยทาจิ” ยกเศรษฐกิจ 5 จ.ชายแดนใต้ ตั้งเป้า ส่งออกตลาดฮาลาลทั่วโลก
.....
ครม. รับทราบการขับเคลื่อนกิจกรรมโคบาลชายแดนใต้ ภายใต้โครงการเมืองปศุสัตว์ ระเบียงเศรษฐกิจฮาลาล จ.ชายแดนใต้ ระยะ 7 ปี (พ.ศ. 2565 - 2571) ในพื้นที่ 5 จังหวัด ได้แก่ ปัตตานี ยะลา นราธิวาส สงขลา และสตูล เพื่อเพิ่มการเลี้ยงโคคุณภาพดี และยกระดับคุณภาพเนื้อสู่มาตรฐานโลก แก่กลุ่มเกษตรกร 100 กลุ่ม เกษตรกร 10,000 ราย แม่โคพันธุ์ดี 50,000 ตัว โดยดำเนินการใน 3 ระดับ คือ
.
ระดับต้นน้ำ – พัฒนาความรู้เกษตรกรเพื่อผลิตโคลูกผสมสายพันธุ์ไทยทาจิ และปลูกพืชอาหารสัตว์ที่เหมาะสมสำหรับเลี้ยงโค
ระดับกลางน้ำ - ส่งเสริมการปลูกพืชอาหารสัตว์ การแปรรูปอาหารสัตว์เพื่อจำหน่าย การสร้างโรงฆ่าและแปรรูปเนื้อสัตว์ห้องเย็น ยกระดับคุณภาพเนื้อสู่มาตรฐาน GMP และฮาลาล
ระดับปลายน้ำ - ส่งเสริมร้านตัดแต่งแปรรูปเนื้อสัตว์ จำหน่ายผลิตภัณฑ์เนื้อโคเป็นสินค้าเกษตรมูลค่าสูงในชุมชน ส่งเสริมการตลาดในและต่างประเทศ
.
อ่านเพิ่มเติม >>https://www.thaigov.go.th/news/contents/details/58925
#ไทยคู่ฟ้า#ร่วมต้านโควิด19
-------------------
วันศุกร์ที่ 21 ตุลาคม 2565
กรมเจ้าท่า กระทรวงคมนาคม พร้อมเคียงข้างประชาชนเร่งช่วยเหลือประชาชนผู้ประสบอุทกภัย อย่างต่อเนื่องเป็นวันที่ 24
...
ตามที่รัฐบาลมีความเป็นห่วงประชาชนที่ได้รับผลกระทบจากอุทกภัยจากพายุโนรู ทำให้เกิดอุทกภัยในพื้นที่ภาคเหนือ ภาคกลาง ภาคตะวันออกเฉียงเหนือและภาคใต้ กระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการช่วยเหลือประชาชนผู้ประสบอุทกภัยเป็นการเร่งด่วน โดยรักษาการอธิบดีกรมเจ้าท่า (นายสรพงศ์ ไพฑูรย์พงษ์) ได้สั่งการให้ทุกหน่วยงานของกรมเจ้าท่า ที่อยู่ในพื้นที่ประสบอุทกภัย ดำเนินการเร่งช่วยเหลือผู้ประสบอุทกภัย โดยในวันที่ 20 ตุลาคม 2565 กรมเจ้าท่าบูรณาการร่วมกับจังหวัดและหน่วยงานที่เกี่ยวข้อง ช่วยเหลือผู้ประสบอุทกภัยอย่างต่อเนื่องเป็นวันที่ 24 โดยตั้งศูนย์อำนวยการ 10 จุด เจ้าหน้าที่ 60 นาย เรือ 17 ลำ รถ 20 คัน ถุงยังชีพ 100 ชุด ข้าวกล่อง 300 กล่อง น้ำดื่ม 3,000 ขวด ดังนี้
สำนักงานเจ้าท่าภูมิภาคที่ 2
- สาขาอยุธยา ช่วยเหลือผู้ประสบอุทกภัยร่วมกับองค์การบริหารส่วนตำบลป่างิ้ว บริเวณหมู่ 3 และ 7 ต.ป่างิ้ว อ.เมืองอ่างทอง จ.อ่างทอง
- สาขานนทบุรี ร่วมกับนายสุธี ทองแย้ม ผู้ว่าราชการจังหวัดนนทบุรี นายราชันย์ ซุ้นหั้ว รองผู้ว่าราชการจังหวัดนนทบุรี พร้อมคณะ ร่วมแจกถุงยังชีพและน้ำดื่มที่ได้รับการสนับสนุนจากสภากาชาดไทย จัดส่งให้ประชาชนพื้นที่ 2 และ 3 ต.บางไผ่ อ.เมือง จ.นนทบุรี
- สำนักงานพัฒนาและบำรุงรักษาทางน้ำที่ 1 และ 6 นำเรือรับ-ส่ง ผู้ประสบอุทกภัย ต.บางมัน(ตลาดสิงห์บุรี), ต.พระงาม อ.พรหมบุรี จ.สิงห์บุรี, ต.บ้านหม้อ อ.พรหมบุรี จ.สิงห์บุรี และ ต.วัดตะกู อ.บางบาล จ.พระนครศรีอยุธยา, ต.บ้านช้าง อ.อุทัย จ.พระนครศรีอยุธยา
สำนักงานเจ้าท่าภูมิภาคที่ 5 สาขาสตูล ช่วยเหลือผู้ประสบอุทกภัย รับ-ส่งประชาชน พื้นที่หมู่ที่ 3 และ7 ตำบลเขาขาว อ.ละงู จ.สตูล
สำนักงานเจ้าท่าภูมิภาคที่ 7 จัดส่งน้ำดื่ม ถุงยังชีพ ข้าวกล่อง และรับ-ส่งประชาชน
- สาขาอุบลราชธานี ร่วมกับ สำนักงานพัฒนาและบำรุงรักษาทางน้ำที่ 8 ช่วยเหลือประชาชนพื้นที่ หน้าโรงเรียนเบ็ญจะมะมหาราช อ.เมือง จ.อุบลราชธานี, ลานจอดรถห้างเซ็นทรัล อ.เมือง จ.อุบลราชธานี
- สาขาขอนแก่น ร่วมกับ สาขานครพนม สาขาหนองคาย สำนักงานพัฒนาและบำรุงรักษาทางน้ำที่ 5 ช่วยเหลือผู้ประสบภัยพื้นที่บ้านวังทอง หมู่ 5 อ.ทุ่งเขาหลวง จ.ร้อยเอ็ด, ต.บึงงาม อ.ทุ่งเขาหลวง จ.ร้อยเอ็ด, บ้านกุดเชื่อม ต.ฆ้องชัย อ.ฆ้องชัย จ.กาฬสินธุ์, บ้านยางท่าแจ้ง ต.ยางท่าแจ้ง อ.โกสุมพิสัย จ.มหาสารคาม
ทั้งนี้ กรมเจ้าท่าได้เตรียมพร้อมเรือพระราชทาน เรือท้องแบน รถ และกำลังเจ้าหน้าที่ เข้าช่วยเหลือได้อย่างทันที ที่ได้รับการร้องขอจากหน่วยงานในจังหวัด หรือได้รับแจ้งจากผู้ที่ประสบอุทกภัยโดยตรง พร้อมร่วมประชุมวางแผนประเมินสถานการณ์ฯ กับหน่วยงานที่เกี่ยวข้องในพื้นที่อย่างต่อเนื่อง ทั้งในส่วนกลาง ส่วนภูมิภาคและปริมณฑล พร้อมออกประกาศให้ระมัดระวังในการเดินเรือ กรณีมีคลื่นลมแรง กรมเจ้าท่า และหน่วยงานภายใต้สังกัดกระทรวงคมนาคม ขอเป็นกำลังใจให้กับผู้ประสบอุทกภัยทุกท่าน และพร้อมให้การช่วยเหลือผู้ประสบภัยทั่วประเทศ ขอให้ประชาชนติดตามสถานการณ์น้ำ การพยากรณ์อากาศ พร้อมรับข่าวสารอย่างต่อเนื่อง หากพบเห็นความไม่ปลอดภัยทางน้ำ สามารถโทรแจ้งได้ที่ หมายเลข 02 – 6394782 หรือ สายด่วนกรมเจ้าท่า 1199 ได้ตลอด 24 ชั่วโมง
วันอังคารที่ 18 ตุลาคม 2565
ครม.อนุมัติยกเว้นภาษีเงินได้บุคคลธรรมดานักแสดงชาวต่างชาติที่มาถ่ายทำภาพยนตร์ในไทย 5 ปี หวังดึงดูดการลงทุนถ่ายทำภาพยนตร์ตปท.ในไทยกว่า 3.5 พันล้านบาท
กระตุ้นเศรษฐกิจท่องเที่ยวตามรอยนักแสดง-ภาพยนตร์ระดับโลก และเพิ่มรายได้ผู้ประกอบการไทยทั้งการท่องเที่ยว-ภาพยนตร์
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 18 ตุลาคม 2565 ว่า ที่ประชุมครม. มีมติอนุมัติหลักการร่างกฎกระทรวงฉบับที่.. (พ.ศ.).... ออกตามความในประมวลรัษฎากรว่าด้วยการยกเว้นรัษฎากร (มาตรการภาษีเพื่อสนับสนุนการถ่ายทำภาพยนตร์ต่างประเทศในประเทศไทย) ตามที่กระทรวงการคลังเสนอ เพื่อดึงดูดการลงทุนถ่ายทำภาพยนตร์ต่างประเทศในประเทศไทยได้ไม่น้อยกว่า 3,500 ล้านบาท กระตุ้นเศรษฐกิจและเพิ่มรายได้ให้แก่ผู้ประกอบการที่เกี่ยวเนื่องกับอุตสาหกรรมภาพยนตร์และอุตสาหกรรมการท่องเที่ยวซึ่งได้รับผลกระทบจากการแพร่ระบาดของโรคติดเชื้อไวรัสโคโรนา 2019 และส่งเสริมให้เกิดการท่องเที่ยวตามรอยภาพยนตร์และนักแสดงที่มีชื่อเสียงไปยังต่างประเทศทั่วโลก
น.ส.ทิพานัน กล่าวว่า สาระสำคัญของร่างกฎกระทรวงนี้คือจะยกเว้นให้เงินได้ของนักแสดงภาพยนตร์ที่มีภูมิลำเนาอยู่ในต่างประเทศได้มาจากการแสดงภาพยนตร์ต่างประเทศที่สร้างโดยบริษัทหรือห้างหุ้นส่วนนิติบุคคลที่ตั้งขึ้นตามกฎหมายของต่างประเทศและได้รับอนุญาตการสร้างตามกฎหมายว่าด้วยภาพยนตร์และวีดิทัศน์ของไทย ไม่ต้องรวมคำนวณเพื่อเสียภาษีเงินได้ โดยร่างกฎกระทรวงจะมีระยะเวลาบังคับใช้ 5 ปีนับแต่วันที่กฎกระทรวงนี้ใช้บังคับ โดยให้ใช้บังคับเมื่อพ้นกำหนด 180 วันนับแต่วันที่ประกาศในราชกิจจานุเบกษา
“มาตรการนี้จึงเป็นการดึงดูดและจูงใจให้นักแสดงต่างชาติและกองถ่ายภาพยนตร์ต่างชาติมาใช้สถานที่ถ่ายทำในประเทศไทย นอกจากจะได้ประโยชน์ทาง soft power ที่ผู้ชมภาพยนตร์ทั่วโลกจะได้รู้จักสถานที่ต่างๆ ในประเทศไทยแล้ว ยังสอดคล้องกับนโยบายที่รัฐบาลสนับสนุนตามยุทธศาสตร์ชาติในการสร้างรายได้และการเพิ่มขีดความสามารถในการแข่งขัน เพื่อส่งเสริมการจ้างงานในธุรกิจการผลิตภาพยนตร์ กระตุ้นการบริโภคและการใช้จ่าย” น.ส.ทิพานัน กล่าว
น.ส.ทิพานัน กล่าวว่า การยกเว้นการจัดเก็บภาษีเงินได้ร้อยละ 10 จากนักแสดงภาพยนตร์ที่มีภูมิลำเนาอยู่ในต่างประเทศ กรณีที่มีการถ่ายทำภาพยนตร์ในประเทศไทย โดยบริษัทหรือห้างหุ้นส่วนนิติบุคคลตามกฎหมายต่างประเทศนั้นคาดว่าจะเป็นมูลค่าปีละประมาณ 14.35 ล้านบาท แต่ประเทศไทยจะได้รับผลประโยชน์ทางตรงจากการลงทุนถ่ายทำภาพยนตร์ต่างประเทศในประเทศไทยได้ไม่น้อยกว่าปีละ 3,500 ล้านบาท ยังไม่นับผลประโยชน์ทางอ้อมจากการถ่ายทอดความรู้-บุคลากรอุตสาหกรรมภาพยนตร์ ศิลปวัฒนธรรมไทยกับต่างประเทศ รวมถึงผลประโยชน์จากการประชาสัมพันธ์แหล่งท่องเที่ยวและส่งเสริมภาพลักษณ์ของประเทศผ่านภาพยนตร์ นักแสดงและบุคคลที่มีชื่อเสียงของวงการภาพยนตร์ต่างประเทศ ซึ่งทางกรมการท่องเที่ยว กระทรวงการท่องเที่ยวและกีฬา จะร่วมกับหน่วยงานที่เกี่ยวข้องสร้างการรับรู้และความเข้าใจเกี่ยวกับมาตรการนี้ โดยให้ความสำคัญกับการพัฒนาระบบนิเวศเพื่อให้เกิดผลประโยชน์กับประเทศในระยะยาวต่อไป
วันพฤหัสบดีที่ 27 ตุลาคม 2565
รัฐบาลเชื่อมั่นโอกาสทางเศรษฐกิจจังหวัดชายแดนใต้ เอกชนสนใจลงทุน บูมการท่องเที่ยว
รัฐบาลเชื่อมั่นโอกาสทางเศรษฐกิจจังหวัดชายแดนใต้ เอกชนสนใจลงทุน บูมการท่องเที่ยว
วันที่ 27 ตุลาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลที่มุ่งพัฒนาเศรษฐกิจจังหวัดชายแดนใต้ ส่งเสริมการจ้างงาน เพื่อประชาชนในพื้นที่มีชีวิตความเป็นอยู่ที่ดี ซึ่งขณะนี้มีสัญญาณบกบอกถึงโอกาสการเติบโตทางเศรษฐกิจอย่างเป็นรูปธรรม กล่าวคือ
1.นักลงทุนจากต่างชาติ สมาคม ISEDAR, Malaysia ภายใต้ชื่อ “USADA ASEAN” 10 ประเทศ สนใจร่วมลงทุนทำธุรกิจ เล็งเห็นศักยภาพของพื้นที่ในอุตสาหกรรมฮาลาล ไม่ว่าจะเป็นสินค้าฮาลาล การท่องเที่ยวรูปแบบฮาลาล ด้านการแพทย์ฮาลาล สุขภาพฮาลาล ประกอบกับนโยบายของรัฐบาล ที่ได้ส่งเสริมการพัฒนาในพื้นที่จังหวัดชายแดนใต้ ยุทธศาสตร์ฮาลาบ มาตรการด้านการลงทุนต่าง ๆ ของ BOI และ มาตรการด้านภาษี
2. เอกชนไทยรายใหญ่ พร้อมเปิดตลาดจังหวัดชายแดนภาคใต้ เนื่องจากเห็นโอกาสจากพื้นที่ที่มีความหลากหลาย อาทิ เทสโก้ โลตัส ประกาศเปิดสาขาแรกที่บ่อทอง ปัตตานี และเตรียมพร้อมขยายสาขาย่อยเพิ่มปลายปี รวมทั้งจะเปิดสาขาใหญ่ในปี 2566
3. ศอ.บต. กำหนดแผนการท่องเที่ยวตามปฏิทินประเพณี 12 เดือน เพื่อการท่องเที่ยวจังหวัดชายแดนภาคใต้ คาดจะได้รับความสนใจจากนักท่องเที่ยวทั้งจากในพื้นที่และนอกพื้นที่อย่างแน่นอน สร้างรายได้แก่ชุมชน
4.สร้างพันธมิตรการท่องเที่ยวกับประเทศมาเลเซีย ดึงดูดนักท่องเที่ยวมาเลเซียมาท่องเที่ยวจังหวัดชายแดนใต้ ซึ่งตลอดทั้งปีที่ผ่านมานักท่องเที่ยวจากมาเลเซียเดินทางมาท่องเที่ยวไทยกว่า 1ล้านคนแล้ว ผ่านการเดินทาง ทั้งทางบกผ่านด่านสะเดามากที่สุด และทางรถไฟในลักษณะเช่าเหมาหรือชาร์เตอร์เที่ยวเดินรถไฟเข้ามา และโดยสายการบิน
“รัฐบาลมุ่งมั่นพัฒนาพื้นที่จังหวัดชายแดนภาคใต้ ทั้งทางด้านเศรษฐกิจสังคม และสังคมพหุวัฒนธรรม เพื่อนำไปสู่สันติสุขอย่างยั่งยืน ทั้งนี้ เชื่อมั่นว่าการดำเนินการที่ผ่านมาซึ่งถือเอาการมีส่วนร่วมเป็นหัวใจสำคัญ ได้เดินมาถูกทางแล้ว การสนับสนุนของรัฐบาลและความร่วมมือจากประชาชนอย่างต่อเนื่องเริ่มส่งสัญญาณที่ดีเห็นเป็นผลสำเร็จทางรูปธรรม อีกทั้งยังได้เชื่อมโยงการพัฒนาเป็นความร่วมมือกับอาเซียนและโลกมุสลิมอีกด้วย” นางสาวรัชดาฯ กล่าว
วันอังคารที่ 11 ตุลาคม 2565
ครม.อนุมัติจ่ายค่าทดแทนให้แก่ราษฎรที่ได้รับผลกระทบจากการก่อสร้างโครงการฝายหัวนา จังหวัดศรีสะเกษ รอบที่ 3 จำนวน 433 แปลง เนื้อที่ 765 ไร่ วงเงิน 52.34 ล้านบาท
ครม.อนุมัติจ่ายค่าทดแทนให้แก่ราษฎรที่ได้รับผลกระทบจากการก่อสร้างโครงการฝายหัวนา จังหวัดศรีสะเกษ รอบที่ 3 จำนวน 433 แปลง เนื้อที่ 765 ไร่ วงเงิน 52.34 ล้านบาท
วันที่ 11 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติให้มีการจ่ายค่าทดแทนให้แก่ราษฎรที่ได้รับผลกระทบจากการก่อสร้างโครงการฝายหัวนา จังหวัดศรีสะเกษ ที่มีสิทธิได้รับเงินค่าทดแทนที่ดินและค่าขนย้ายสำหรับที่ดินที่ไม่มีเอกสารสิทธิ ตามผลการตรวจสอบของคณะทำงานแก้ไขปัญหาโครงการฝายหัวนาระดับอำเภอ ซึ่งได้ผ่านการพิจารณาให้ความเห็นชอบและลงนามรับรองจากคณะอนุกรรมการแก้ไขปัญหาโครงการฝายหัวนาระดับจังหวัดศรีสะเกษแล้วจำนวน 433 แปลง เนื้อที่ 765 ไร่ วงเงินจำนวน 52.34 ล้านบาท ซึ่งก่อนหน้านี้ครม.ได้เคยมีมติอนุมัติการจ่ายเงินค่าทดแทนโครงการฝายหัวนามาแล้ว 2 ครั้ง โดยครั้งแรกเมื่อวันที่ 18 พฤษภาคม 2564 จำนวน 104 แปลง เนื้อที่ 628 ไร่ วงเงิน 62 ล้านบาท และครั้งที่ 2 เมื่อวันที่ 1 กุมภาพันธ์ 2565 จำนวน 350 แปลง เนื้อที่ 770 ไร่ วงเงิน 34 ล้านบาท
ทั้งนี้ เพื่อให้การจ่ายเงินเป็นไปอย่างถูกต้อง โปร่งใส และป้องกันไม่ให้บุคคลหรือกลุ่มบุคคลแสวงหาผลประโยชน์โดยมิชอบจากราษฎร ครม.จึงเห็นสมควรอนุมัติให้แต่งตั้งคณะกรรมการตรวจสอบและกำกับดูแลการจ่ายเงินเพื่อทำหน้าที่กำกับดูแลการจ่ายเงินและจำนวนเงินค่าทดแทน โดยให้มีอำนาจหน้าที่พิจารณาตรวจสอบบุคคลที่มีสิทธิและควบคุมการโอนจ่ายเงินให้ถูกต้องครบถ้วนตรงตามบัญชีรายชื่อผู้มีสิทธิได้รับเงินค่าทดแทน โดยมีผู้ว่าราชการจังหวัดศรีสะเกษเป็นประธานกรรมการ ซึ่งวิธีการจ่ายเงินจะจ่ายโดยวิธีโอนเงินเข้าบัญชีธนาคาร(จ่ายตรง)ตามบัญชีรายชื่อผู้มีสิทธิหรือทายาทของบุคคลดังกล่าว โดยให้ระบุในหลักฐานการรับเงินด้วยว่า “ข้าพเจ้ายินยอมรับเงินค่าทดแทนในครั้งนี้ และจะไม่เรียกร้องหรือขอรับความช่วยเหลือใดๆ ในส่วนที่เกี่ยวข้องกับโครงการฝายหัวนาจากทางราชการอีก”
น.ส.ไตรศุลีกล่าวว่า รายละเอียดของผู้มีสิทธิได้รับเงินค่าทดแทนที่ดินและค่าขนย้ายจำนวน 433 แปลง เนื้อที่ 765 ไร่ วงเงิน 52.34 ล้านบาทมีดังนี้ เป็นที่ดินที่มีเอกสารสิทธิ อัตราไร่ละ 125,000 บาท อยู่ในอำเภอกันทรารมย์ 61 แปลง เนื้อที่ 223 ไร่ จำนวนเงิน 27.93 ล้านบาท และที่ดินไม่มีเอกสารสิทธิ อัตราไร่ละ 45,000 บาท อยู่ในอำเภอกันทรารมย์ 111 แปลง เนื้อที่ 245 ไร่ จำนวนเงิน 11 ล้านบาท, อำเภออุทุมพรพิสัย 69 แปลง เนื้อที่ 108 ไร่ จำนวนเงิน 4.88 ล้านบาท, อำเภอราษีไศล 73 แปลง เนื้อที่ 126 ไร่ จำนวนเงิน 5.7 ล้านบาท, อำเภอเมืองศรีสะเกษ 8 แปลง เนื้อที่ 7 ไร่ จำนวนเงิน 350,550 บาท และอำเภอยางชุมน้อย 111 แปลง เนื้อที่ 53 ไร่ จำนวนเงิน 2.42 ล้านบาท โดยปัจจุบันยังเหลือที่ดินที่ราษฎรได้ยื่นคำร้องและคำขออีกจำนวน 548 แปลง ซึ่งทางกรมชลประทานอยู่ระหว่างดำเนินการรังวัดที่ดิน และจะนำเสนอตามขั้นตอนต่อไป
สำหรับการจ่ายเงินค่าทดแทนแก่ราษฎรกลุ่มนี้จะช่วยบรรเทาความขัดแย้งระหว่างภาคราชการกับราษฎรและสร้างความเชื่อมั่นต่อกลุ่มราษฎรว่า ภาคราชการไม่ได้เพิกเฉยต่อการแก้ไขปัญหาความเดือดร้อนของราษฎร ส่วนงบประมาณที่จะนำมาใช้ดำเนินการ ทางกรมชลประทานจะปรับแผนปฏิบัติงานและแผนการใช้จ่ายงบประมาณประจำปีมาดำเนินการในเรื่องนี้
วันอาทิตย์ที่ 23 ตุลาคม 2565
โฆษกรัฐบาลเผย นายกฯ ชื่นชมผลประชุมระดับรัฐมนตรีว่าการกระทรวงการคลังเอเปค เสร็จสิ้น บรรลุฉันทามติการสร้างความยั่งยืนทางการคลัง พร้อมเตรียมนำเสนอผลฯ ในการประชุมสุดยอดผู้นำเอเปค พฤศจิกายนนี้
โฆษกรัฐบาลเผย นายกฯ ชื่นชมผลประชุมระดับรัฐมนตรีว่าการกระทรวงการคลังเอเปค เสร็จสิ้น บรรลุฉันทามติการสร้างความยั่งยืนทางการคลัง พร้อมเตรียมนำเสนอผลฯ ในการประชุมสุดยอดผู้นำเอเปค พฤศจิกายนนี้
วันที่ 23 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมผลสำเร็จจากการประชุมระดับรัฐมนตรีว่าการกระทรวงการคลังเอเปค (APEC Finance Ministers’ Meeting: APEC FMM) โดยมีนายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานการประชุมฯ ซึ่งจัดขึ้นภายใต้แนวคิด “ขับเคลื่อนเศรษฐกิจดิจิทัล มุ่งสู่การเงินการคลังยั่งยืน” ระหว่างวันที่ 19-20 ตุลาคม 2565 ที่บรรลุฉันทามติในเรื่องการสร้างความยั่งยืนทางการคลัง พร้อมเตรียมนำเสนอผลการประชุมในการประชุมสุดยอดผู้นำเอเปคในเดือนพฤศจิกายนนี้
โฆษกประจำสำนักนายกรัฐมนตรี เปิดเผยว่า กระทรวงการคลังได้จัดการประชุมรัฐมนตรีว่าการกระทรวงการคลังเอเปค ครั้งที่ 29 (The 29th APEC Finance Ministers’ Meeting : APEC FMM) ณ ศูนย์การประชุมแห่งชาติสิริกิติ์ โดยรัฐมนตรีคลังเอเปคได้ให้คำมั่นว่าจะจัดการกับเงินเฟ้อที่เพิ่มสูงขึ้น และเปิดการค้าเพื่อให้แน่ใจว่าภูมิภาคเอเปคมีความเจริญรุ่งเรืองอย่างต่อเนื่อง รวมทั้งยังได้สำรวจมาตรการ เพื่อส่งเสริมการขับเคลื่อนการเติบโตใหม่ๆ อาทิ การเปลี่ยนผ่านสู่ความเป็นดิจิทัล (Digitalization) และความยั่งยืนสำหรับการเติบโตทางเศรษฐกิจในระยะยาว เป็นต้น
โดยในแถลงการณ์ประธานรัฐมนตรีว่าการกระทรวงการคลังเอเปค ครั้งที่ 29 ระบุถึงฉันทามติที่รัฐมนตรีการคลังเอเปคเห็นพ้องและให้ความสำคัญ เช่น การคลังที่ยั่งยืน, Digitalization สำหรับเศรษฐกิจดิจิทัล และการดำเนินการตามแผนปฏิบัติการเซบู พร้อมย้ำถึงความมุ่งมั่นในการดำเนินการตามนโยบายการคลังที่ยืดหยุ่นเพื่อสนับสนุนการเติบโตทางเศรษฐกิจและการสร้างงานที่ครอบคลุม และใช้เครื่องมือด้านนโยบายที่มีอยู่ทั้งหมด ไม่ว่าจะเป็นด้านการเงิน การคลัง และโครงสร้าง เพื่อจัดการกับแรงกดดันด้านเงินเฟ้อ และนำเศรษฐกิจโลกกลับสู่เส้นทางการเติบโต
อีกทั้ง การประชุม APEC FMM คร้ังที่ 29 สะท้อนความพยายามในการร่วมมือกันขับเคลื่อนไปสู่การพัฒนาที่ยั่งยืนของภูมิภาคเอเปค และถือเป็นโอกาสอันดีที่สมาชิกเขตเศรษฐกิจเอเปคได้หารือ และแลกเปลี่ยนความคิดเห็น รวมถึงรับทราบแนวโน้มสถานการณ์เศรษฐกิจโลก ความคืบหน้าในการดำเนินการด้านการเข้าถึงแหล่งเงินทุน และการใช้เทคโนโลยีดิจิทัล เพื่อมุ่งสู่การเป็นเศรษฐกิจดิจิทัลของทั้งภาครัฐและภาคเอกชน รวมถึงแนวทางในการดำเนินนโยบายที่เอี้อต่อการไปสู่เป้าหมายด้านเศรษฐกิจและสิ่งแวดล้อมที่เป็นรูปธรรมต่อไปในอนาคต
“นายกรัฐมนตรีให้ความสำคัญและตระหนักดีว่า การเงิน การคลังถือเป็นประเด็นสำคัญที่ทุกฝ่ายต้องร่วมมือ เพื่อการเติบโตทางเศรษฐกิจอย่างยั่งยืนของโลก ซึ่งในการประชุมรัฐมนตรีคลังเอเปคที่ผ่านมา รัฐมนตรีคลังเอเปคและผู้แทนจากหน่วยงานต่าง ๆ ได้หารือกันเพื่อวางแนวทางและนโยบายเพื่อการเติบโตทางเศรษฐกิจอย่างยั่งยืน สมดุล และส่งเสริมความคิดริเริ่มด้านดิจิทัลสำหรับการชำระเงินข้ามพรมแดน เพื่อเพิ่มขีดความสามารถในการแข่งขัน ตลอดจนเพื่อความพร้อมในการรับมือกับความท้าทายใหม่ที่อาจจะเกิดขึ้นในอนาคต” นายอนุชา ฯ กล่าว
....................
วันจันทร์ที่ 10 ตุลาคม 2565
สถานการณ์โควิด 2-8 ต.ค. ลดลงต่อเนื่องมีผู้ป่วยใหม่ 2,915 คน กรมวิทยาศาสตร์การแพทย์เผยผลเฝ้าระวังยังไม่พบโอมิครอนสายพันธุ์ BQ.1.1 และ XBB ในไทย เน้นย้ำต้องรับวัคซีนเข็มกระตุ้น
สถานการณ์โควิด 2-8 ต.ค. ลดลงต่อเนื่องมีผู้ป่วยใหม่ 2,915 คน กรมวิทยาศาสตร์การแพทย์เผยผลเฝ้าระวังยังไม่พบโอมิครอนสายพันธุ์ BQ.1.1 และ XBB ในไทย เน้นย้ำต้องรับวัคซีนเข็มกระตุ้นป้องกันป่วยหนักหรือเสียชีวิต เตรียมคิกออฟวัคซีนเด็ก 6 เดือน-4ปี 12 ต.ค.
วันที่ 10 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า กรมควบคุมโรคได้รายงานสถานการณ์โควิด19 ในรอบสัปดาห์ ช่วงวันที่ 2-8 ต.ค. 65 ผู้ติดเชื้อรายใหม่รักษาตัวในโรงพยาบาล 2,915 คน เฉลี่ยวันละ 416 คน ลดลงเมื่อเทียบกับช่วงสัปดาห์ก่อนหน้า (25 ก.ย. – 1 ต.ค. 65) ที่มีผู้ติดเชื้อ ผู้ติดเชื้อรายใหม่ 4,435 คน เฉลี่ยวันละ 634 คนทั้งนี้ ทำให้ผู้ป่วยสะสมตั้งแต่วันที่ 1 ม.ค. 65 ถึงปัจจุบันอยู่ที่ 2,461,612 คน ส่วนผู้เสียชีวิตรายใหม่มี 58 คน เฉลี่ยวันละ 8 ราย สะสม 11,131 คน มีผู้ป่วยปอดอักเสบ 410 คน และต้องใส่เครื่องช่วยหายใจ 225 คน ส่วนจำนวนการให้วัคซีน ณ วันที่ 8 ต.ค. 65 มีการให้วัคซีนสะสม 142,726,489 โดส เป็นวัคซีนเข็มที่ 1 จำนวน 57,014,752 โดส เพิ่มขึ้น 375 โดส เข็มที่ 2 จำนวน 53,499,963 โดสเพิ่มขึ้น 551 โดส และตั้งแต่เข็มที่3 ขึ้นไป 32,211,774 โดส เพิ่มขึ้น 4,962 โดส
น.ส.ไตรศุลี กล่าวว่า สำหรับกรณีที่มีรายงานข่าวว่าขณะนี้ในต่างประเทศได้มีการตรวจพบโควิด19 สายพันธุ์โอมิครอนตัวใหม่ เช่น สายพันธุ์ BQ.1.1 และ XBB โดยระบุว่าสามารถแพร่เชื้อได้เร็ว กรมวิทยาศาสตร์การแพทย์ได้รายงานว่าจากการเฝ้าระวังร่วมกับเครือข่ายทั่วประเทศ ยังไม่มีรายงานการตรวจพบสายพันธุ์ดังกล่าวในประเทศไทย โดยสายพันธุ์ที่แพร่ระบาดในประเทศไทย ส่วนใหญ่เป็นโอมิครอน สายพันธุ์ย่อย BA.5 ซึ่งแนวโน้มสอดคล้องกับทั่วโลกที่ BA.5 ยังคงเป็นสายพันธุ์หลัก
ทั้งนี้ แม้รัฐบาลจะได้ปรับลดโควิด19 จากโรคติดต่ออันตรายให้เป็นโรคติดต่อที่ต้องเฝ้าระวัง ตั้งแต่วันที่ 1 ต.ค. 65 เป็นต้นมา แต่กระทรวงสาธารณสุข โดยกรมวิทยาศาสตร์การแพทย์ได้มีระบบการเฝ้าระวังการกลายพันธุ์ของเชื้อโควิด 19 อย่างต่อเนื่อง โดบติดตามดูสายพันธุ์ที่อาจมีปัญหาอย่างใกล้ชิด หากพบสัญญาณว่าตัวใดมีปัญหาจะจับตาเป็นพิเศษ แต่ขณะนี้ประเทศไทยยังไม่มีสัญญาณการกลายพันธุ์ที่ต้องกังวล โดยประชาชนสามารถใช้ชีวิตตามปกติ โดยไม่ต้องตื่นตระหนก
น.ส.ไตรศุลี กล่าวว่า รัฐบาลยังคงเน้นย้ำว่าวัคซีนเข็มกระตุ้นยังมีความจำเป็น ขอให้ประชาชนที่รับวัคซีนครบตามเกณฑ์แล้ว เข้ารับวัคซีนเข็มกระตุ้น โดยเฉพาะกลุ่มเสี่ยง 608 และตั้งแต่วันที่ 12 ต.ค. 65 กระทรวงสาธารณสุขจะเริ่มฉีดวัคซีนแก่เด็กอายุ 6 เดือน ถึง 4 ปี ซึ่งจะทำให้การรับวัคซีนของประชากรกลุ่มต่างๆ มีความครอบคลุมมากขึ้น จากก่อนหน้านี้เด็กเล็กจะเป็นกลุ่มที่มีความเสี่ยงสูงเนื่องจากการพัฒนาวัคซีนยังไม่ครอบคลุม
โดยข้อมูลของกระทรวงสาธารณสุขระบุว่าผู้ปกครองของเด็กอายุ 6 เดือน- 4ปี ได้ลงทะเบียนเพื่อนบุตรหลานเข้ารับวัคซีนแล้ว 4 แสนคน โดยผู้ผลิตวัคซีนจะส่งมอบวัคซีนสำหรับเด็กกลุ่มดังกล่าวล็อตแรกในเดือนต.ค. จำนวน 5 แสนโดส ซึ่งกระทรวงสาธารณสุขจะทยอยฉีดให้กลุ่มเป้าหมายต่อไป
วันศุกร์ที่ 4 พฤศจิกายน 2565
รัฐบาลอำนวยความสะดวกให้ผู้เสียภาษี ซื้อกองทุน RMF และ SSF ตั้งแต่ 1 ม.ค. 66 เป็นต้นไป ไม่ต้องกังวลเก็บหนังสือรับรองหักภาษี เริ่มใช้ปีภาษี 2565
รัฐบาลอำนวยความสะดวกให้ผู้เสียภาษี ซื้อกองทุน RMF และ SSF ตั้งแต่ 1 ม.ค. 66 เป็นต้นไป ไม่ต้องกังวลเก็บหนังสือรับรองหักภาษี เริ่มใช้ปีภาษี 2565
วันที่ 4 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากความร่วมมือของหน่วยงานภาครัฐที่ได้ร่วมกันขับเคลื่อนนโยบายรัฐบาล เพื่อก้าวสู่การเป็นรัฐบาลอิเล็กทรอนิกส์ ทำให้เกิดผลสำเร็จเป็นรูปธรรม เกิดการเปลี่ยนแปลง สร้างความพึงพอใจต่อประชาชนผู้มาใช้บริการ ส่งผลต่อการสำรวจรัฐบาลอิเล็กทรอนิกส์ประจำปี 2022 ประเทศไทยได้รับการปรับอันดับขึ้นในหลายดัชนี
นางสาวรัชดา กล่าวว่า กรมสรรพากรเป็นอีกหน่วยงานหนี่งที่ได้พัฒนารูปแบบการให้บริการ เพิ่มความสะดวกให้แก่ผู้เสียภาษีในการยื่นแบบแสดงรายการภาษีเงินได้บุคคลธรรมดา (ภ.ง.ด.90/91) ในปีภาษี 2565 ซึ่งมีกำหนดยื่นแบบเริ่มวันที่ 1 มกราคม 2566 โดยกรมสรรพกรได้เชื่อมโยงข้อมูลการซื้อหน่วยลงทุนกองทุนรวมเพื่อการเลี้ยงชีพ (Retirement Mutual Fund : RMF) และกองทุนรวมเพื่อการออม (Super Saving Fund : SSF) โดยตั้งแต่วันที่ 1 มกราคม 2565เป็นต้นไป ผู้ซื้อหน่วยลงทุนที่แจ้งความประสงค์ใช้สิทธิยกเว้นภาษีต่อบริษัทหลักทรัพย์จัดการกองทุนรวมที่ได้ซื้อหน่วยลงทุนไว้ บริษัทหลักทรัพย์จัดการกองทุนรวมจะส่งข้อมูลให้กรมสรรพากรในรูปแบบอิเล็กทรอนิกส์ ภายในวันที่ 15 มกราคม 2566 แทนการส่งหนังสือรับรองการซื้อหน่วยลงทุนมูลค่าซื้อหน่วยลงทุน RMF และ SSF ทั้งนี้ ผู้เสียภาษีสามารถตรวจสอบข้อมูลค่าซื้อหน่วยลงุทน RMF และ SSF ที่กรมสรรพากรได้รับจากบริษัทหลักทรัพย์จัดการกองทุนรวม ผ่านระบบ My Tax Account ซึ่งเป็นระบบที่แสดงข้อมูลเงินได้ ค่าลดหย่อน และรายการยกเว้นภาษีเงินได้ที่กรมสรรพากรได้เชื่อมโยงจากหน่วยงานภายนอกผ่านระบบ e-Filing สอบถามข้อมูล โทร.1161
นางสาวรัชดา กล่าวว่า ที่ผ่านมา กรมสรรพากรยกระดับการให้บริการแก่ผู้เสียภาษีด้วยการเชื่อมโยงข้อมูลลดหย่อน/ยกเว้นภาษีกับหน่วยงานภายนอกมาอย่างต่อเนื่องตั้งแต่ปี 2561 ครอบคลุมเบี้ยประกันชีวิต เบี้ยประกันชีวิตแบบบำนาญ เบี้ยประกันสุขภาพของผู้มีเงินได้ เบี้ยประกันสุขภาพบิดามารดาฯ และดอกเบี้ยเงินกู้ยืม เพื่อซื้อ เช่าซื้อ หรือสร้างอาคารที่อยู่อาศัย และในระยะต่อไปจะดำเนินการเชื่อมโยงข้อมูลสะสมเข้ากองทุนสำรองเลี้ยงชีพ (Provident Fund : PVD) ทางอิเล็กทรอนิกส์ด้วย ซึ่งขณะนี้อยู่ระหว่างหารือกับสมาคมบริษัทจัดการกองทุนบริษัทหลักทรัพย์จัดการกองทุนรวมและหน่วยงานที่เกี่ยวข้องเพื่อพิจารณาดำเนินการต่อไป
วันจันทร์ที่ 26 กันยายน 2565
เชียงราย Kick off เขตพัฒนาเศรษฐกิจพอเพียง SEDZ ที่ดอยฮาง สู่เป้าหมายการพัฒนาที่ยั่งยืน พัฒนาคน พัฒนาพื้นที่ สู่การยกระดับคุณภาพชีวิต
เชียงราย Kick off เขตพัฒนาเศรษฐกิจพอเพียง SEDZ ที่ดอยฮาง สู่เป้าหมายการพัฒนาที่ยั่งยืน พัฒนาคน พัฒนาพื้นที่ สู่การยกระดับคุณภาพชีวิต “แก้ได้ หายจน ชีวิตมั่นคง ครอบครัวมั่งคั่ง ชุมชนยั่งยืน”
วันนี้ (26 ก.ย. 65) เวลา 09.30 น. นายภาสกร บุญญลักษม์ ผู้ว่าราชการจังหวัดเชียงราย เปิดเผยถึงกรณี การดำเนินการโครงการพัฒนาพื้นที่ตามแนวพระราชดำริและหลักปรัชญาของเศรษฐกิจพอเพียง การต่อยอดการพัฒนาศูนย์เรียนรู้โคก หนอง นา ดอยอินทรีย์ และสร้างเครือข่ายอาชีพสู่การเป็นแม่แบบเขตพัฒนาเศรษฐกิจพอเพียง ซึ่งดำเนินโครงการเกี่ยวกับการพัฒนาศูนย์เรียนรู้และเครือข่าย สู่การเป็นพื้นที่ต้นแบบ การส่งเสริมทักษะและศักยภาพสู่การพัฒนาคุณภาพชีวิตและรายได้ และการส่งเสริมความมั่นคงทางอาหาร ในศูนย์เรียนรู้เศรษฐกิจพอเพียงตามหลักทฤษฎีใหม่ประยุกต์ มีกลุ่มเป้าหมายเข้าร่วมโครงการฯ จำนวน 2,791 คน และผู้ได้รับประโยชน์ 58,960 คน โดยมี นายอำเภอเมืองเชียงราย พัฒนาการอำเภอเมืองเชียงราย พระอาจารย์วิบูลย์ ธัมมเตโช ที่ปรึกษาเจ้าอาวาสวัดพุทธอุทยานดอยอินทรีย์ ภาคีเครือข่าย และประชาชนในพื้นที่เข้าร่วมกิจกรรม
นายภาสกร บุญญลักษม์ ผู้ว่าราชการจังหวัดเชียงราย กล่าวว่า เมื่อวันที่ 25 ก.ย 65 เวลา 09.00 น. ได้มอบหมายให้นายวิทยา ชุมภูคำ พัฒนาการจังหวัดเชียงราย เป็นประธานในพิธีเปิดโครงการพัฒนาพื้นที่ตามแนวพระราชดำริและหลักปรัชญาของเศรษฐกิจพอเพียง การต่อยอดการพัฒนาศูนย์เรียนรู้โคก หนอง นา ดอยอินทรีย์ และสร้างเครือข่ายอาชีพสู่การเป็นแม่แบบเขตพัฒนาเศรษฐกิจพอเพียง ซึ่งได้รับเมตตาจากพระอาจารย์วิบูลย์ ธัมมเตโช ที่ปรึกษาเจ้าอาวาสวัดพุทธอุทยานดอยอินทรีย์ ปาฐกถาธรรมแก่ผู้เข้าร่วมโครงการฯ ด้วยการน้อมนำหลักปรัชญาของเศรษฐกิจพอเพียง สู่การปฏิบัติตามทฤษฎีบันได 9 ขั้น สู่ความยั่งยืน สำหรับการดำเนินโครงการประกอบด้วย กิจกรรมส่งเสริมทักษะอาชีพเพาะพันธุ์กล้าไม้ อาชีพแปรรูปสมุนไพร และอาชีพแปรรูปผลผลิตทางการเกษตร ณ ศูนย์ประสานงานการพัฒนาคุณภาพชีวิตคนทุกช่วงวัย ศูนย์เรียนรู้โคกหนองนา พัฒนาชุมชน CLM จำนวน 15 ไร่ ที่ดอยอินทรีย์ ตำบลดอยฮาง อำเภอเมืองเชียงราย ซึ่งมีจำนวนเป้าหมาย เข้าร่วมโครงการ 12 รุ่น รุ่นละ 50 คน รวม 600 คน
นายภาสกร บุญญลักษม์ ผู้ว่าราชการจังหวัดเชียงราย กล่าวต่อว่า โครงการนี้ได้รับการสนับสนุนงบประมาณจากกระทรวงมหาดไทย จำนวน 7 โครงการ ตามโครงการการพัฒนาพื้นที่ตามแนวพระราชดำริ และหลักปรัชญาของเศรษฐกิจพอเพียง ประจำปีงบประมาณ พ.ศ. 2565 เพื่อพัฒนาคุณภาพชีวิตของประชาชน ทั้งในด้านสังคม เศรษฐกิจ และสิ่งแวดล้อม สร้างงาน สร้างอาชีพ สร้างรายได้ พร้อมทั้งพัฒนาพื้นที่ ตามโมเดลเขตพัฒนาเศรษฐกิจพอเพียง (SEDZ) สู่เป้าหมายเพื่อการพัฒนาอย่างยั่งยืน (Sufficiency Economy Development Zone for Sustainable Development Goals (SEDZ for SDGs) ทั้งนี้ จังหวัดเชียงรายได้พุ่งเป้าไปที่การพัฒนาคน เพื่อให้สามารถพัฒนาคุณภาพชีวิต และพัฒนาพื้นที่ ให้สามารถประกอบอาชีพชีพ เกิดรายได้หมุนเวียนในชุมชน เพื่อแก้ไขปัญหาเศรษฐกิจฐานรากนำไปสู่ความมั่นคงในด้านต่าง ๆ เพื่อยกระดับครัวเรือน และชุมชน และขยายผลไปยังพื้นที่อื่น ๆ สอดคล้องกับแนวคิด “แก้ได้ หายจน ชีวิตมั่นคง ครอบครัวมั่งคั่ง ชุมชนยั่งยืน”
วันจันทร์ที่ 3 ตุลาคม 2565
​รัฐบาลเดินหน้าเร่งสร้างศูนย์ทดสอบยานยนต์ที่ใหญ่ที่สุดและได้มาตรฐานโลกแห่งแรกในอาเซียน มุ่งสู่การเป็นฐานการผลิตรถยนต์สำคัญของโลก
​รัฐบาลเดินหน้าเร่งสร้างศูนย์ทดสอบยานยนต์ที่ใหญ่ที่สุดและได้มาตรฐานโลกแห่งแรกในอาเซียน มุ่งสู่การเป็นฐานการผลิตรถยนต์สำคัญของโลก
วันนี้ (3 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ศูนย์ทดสอบยานยนต์และยางล้อแห่งชาติ (Automotive and Tyre Testing, Research and Innovation Center – ATTRIC) มีความคืบหน้าแล้วกว่าครึ่ง คาดว่าจะแล้วเสร็จพร้อมเปิดให้บริการเต็มรูปแบบปี 2569 จากที่เมื่อปี 2559 คณะรัฐมนตรี (ครม.) ได้มีมติให้กระทรวงอุตสาหกรรม โดยสำนักงานมาตรฐานผลิตภัณฑ์อุตสาหกรรม (สมอ.) ดำเนินโครงการจัดตั้งศูนย์ดังกล่าว
โฆษกประจำสำนักนายกรัฐมนตรี เปิดเผยว่า ศูนย์ ATTRIC ตั้งอยู่ในเขตพัฒนาพิเศษภาคตะวันออก (Eastern Economic Corridor: EEC) โดยรัฐบาลมุ่งให้เป็นส่วนหนึ่งของการส่งเสริมและยกระดับคุณภาพผลิตภัณฑ์ยานยนต์ ชิ้นส่วนยานยนต์ และยางล้อของไทย รวมทั้งพัฒนาอุตสาหกรรมยานยนต์ไปสู่การเป็น Super Cluster อุตสาหกรรมยานยนต์สมัยใหม่ ตามยุทธศาสตร์ของประเทศ ตลอดจนเป็นศูนย์กลางการเรียนรู้และถ่ายทอดเทคโนโลยีให้กับภาคส่วนต่าง ๆ ที่เกี่ยวข้อง
“โครงการดังกล่าวถือเป็นโครงการสำคัญที่จะช่วยสนับสนุนให้ไทย และ เขต EEC เป็นฐานการผลิตยานยนต์ไฟฟ้าที่สำคัญของโลก ตามแผนที่รัฐบาลได้วางไว้ นอกจากจะช่วยสร้างงาน เป็นโอกาสพัฒนาต่อยอดการเรียนรู้เปลี่ยนผ่านเทคโนโลยีแล้ว ยังช่วยเพิ่มขีดความสามารถในการแข่งขันของภาคอุตสาหกรรม สร้างผลิตภัณฑ์มีคุณภาพเป็นที่ยอมรับในตลาดสากล ยกระดับอุตสาหกรรมยานยนต์และชิ้นส่วนของไทย" นายอนุชา ฯ กล่าว
วันพฤหัสบดีที่ 8 กันยายน 2565
รมว.สุชาติ ชวนคนไทยส่งใจเชียร์เยาวชนเข้าแข่งขัน WorldSkills ครั้งที่ 46
รมว.แรงงาน นายสุชาติ ชมกลิ่น ส่งกำลังใจเชียร์ตัวแทนเยาวชนไทย 13 คน ใน 12 สาขา ลงสนามแข่งขันฝีมือแรงงานนานาชาติ ครั้งที่ 46 (WorldSkills Competition 2022 Special Edition) กระจายสนามแข่ง 15 ประเทศ
วันอาทิตย์ที่ 4 กันยายน 2565
รองโฆษกรัฐบาลย้ำ ย้ายสิทธิบัตรทอง-เปลี่ยนหน่วยบริการ เกิดสิทธิทันที ไม่ต้องรอ 15 วัน ลงทะเบียนผ่านออนไลน์ได้เลย!
รองโฆษกรัฐบาลย้ำ ย้ายสิทธิบัตรทอง-เปลี่ยนหน่วยบริการ เกิดสิทธิทันที ไม่ต้องรอ 15 วัน ลงทะเบียนผ่านออนไลน์ได้เลย!
วันที่ 4 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายยกระดับสิทธิบัตรทอง สำนักงานหลักประกันสุขภาพถ้วนหน้า (สปสช.) แจ้งผู้ถือบัตรทอง หรือ บัตรประกันสุขภาพถ้วนหน้าที่ต้องการย้ายโรงพยาบาลหรือหน่วยบริการในการรักษาพยาบาล สามารถย้ายสิทธิบัตรทองได้ด้วยตัวเองหรือมอบอำนาจให้ดำเนินการแทน สำหรับสิทธิบัตรทอง หรือ สิทธิหลักประกันสุขภาพแห่งชาติ สามารถเปลี่ยนหน่วยบริการได้มากกว่า 1 ครั้ง แต่จะไม่เกิน 4 ครั้งต่อปี เพื่ออำนวยความสะดวกให้กับประชาชน รวมถึงสอดคล้องกับบริบทของสังคมไทยในปัจจุบันที่มีการเคลื่อนย้ายไปยังที่ต่าง ๆ บ่อยขึ้น เช่น คนทำงาน นักเรียน นักศึกษา เป็นต้น
นางสาวรัชดาฯ กล่าวว่า ด้วยความก้าวหน้าของระบบราชการไทย และเทคโนโลยีที่ทันสมัยทำให้การตรวจสอบข้อมูลของประชาชนทำได้แบบเรียลไทม์ สามารถตรวจสอบออนไลน์ได้ ส่งผลให้การดำเนินการย้ายสิทธิหน่วยรักษาบริการสามารถทำได้ทันที ไม่ต้องระยะเวลา 15 วัน เหมือนอดีตที่ผ่านมา โดยรัฐบาลต้องการอำนวยความสะดวกให้กับผู้ถือสิทธิบัตรทองได้เข้าถึงบริการสาธารณสุขมากยิ่งขึ้น ช่วยประหยัดเวลา และประหยัดค่าใช้จ่ายในการเดินทางไปรักษา
“สำหรับช่องทางลงทะเบียนย้ายสิทธิบัตรทองมี 2 ช่องทาง ดังนี้ 1. แอป สปสช. ดาวน์โหลดฟรี! ไม่มีค่าใช้จ่าย ได้ทั้งระบบ Android และ iOS 2. ไลน์ สปสช.เพิ่มเพื่อนด้วยไอดี พิมพ์คำว่า @nhso หรือสอบถามเพิ่มเติม สายด่วน สปสช. โทร.1330 ตลอด 24 ชั่วโมง ขอให้ประชาชนมั่นใจเวลาเจ็บป่วย มีหน่วยรักษาพยาบาลคอยดูแล และไม่ต้องกังวลเรื่องค่าใช้จ่าย สามารถเข้ารับบริการฟรีตามนโยบายของรัฐบาล” นางสาวรัชดาฯ กล่าว
วันจันทร์ที่ 10 ตุลาคม 2565
รัฐบาลเร่งแก้ปัญหาให้ผู้ลงทะเบียนเพื่อสวัสดิการแห่งรัฐ
วันศุกร์ที่ 7 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลเร่งแก้ปัญหาให้ผู้ลงทะเบียนในโครงการลงทะเบียนเพื่อสวัสดิการแห่งรัฐ ปี 2565
โดยเฉพาะกรณีที่มีคู่สมรสตามกฎหมายแต่ไม่สามารถติดตามตัวให้มาลงนามในเอกสารได้ ซึ่งมีอยู่ราว 1
แสนคน สำหรับผู้สูงอายุ คนพิการ และผู้ป่วยติดเตียง ให้รับรองตนเองว่าไม่สามารถติดตามคู่สมรสได้
พร้อมลงลายมือชื่อพยาน จำนวน 2 คน และเจ้าหน้าที่กระทรวงมหาดไทยในพื้นที่ เช่น กำนัน ผู้ใหญ่บ้าน
นายอำเภอ หรือเจ้าหน้าที่ที่นายอำเภอมอบหมาย ส่วนบุคคลทั่วไป
ให้รับรองในเอกสารที่กระทรวงการคลังกำหนดว่าไม่สามารถติดตามคู่สมรสได้ พร้อมลายมือชื่อพยาน 2 คน
ยื่นที่หน่วยงานรับลงทะเบียน สอบถามเพิ่มเติมได้ที่ ศูนย์ลูกค้าสัมพันธ์บัตรสวัสดิการแห่งรัฐ โทร 0-2109-
วันจันทร์ที่ 10 ตุลาคม 2565
รฟท. แจ้งขบวนรถในเส้นทางสายใต้ล่าช้าหลายขบวน
เนื่องจากสถานการณ์น้ำท่วม ฝนตกหนักอย่างต่อเนื่องในหลายพื้นที่
การรถไฟแห่งประเทศไทย (รฟท.) กระทรวงคมนาคม แจ้งว่า จากสถานการณ์ฝนตกหนักอย่างต่อเนื่องในหลายพื้นที่ ทำให้มีมวลน้ำไหลเข้าท่วมทางรถไฟสายใต้ ส่งผลกระทบต่อการเดินรถช่วงระหว่างสถานีหนองศาลา - ชะอำ - ห้วยทรายเหนือ พื้นที่จังหวัดเพชรบุรี มีน้ำท่วมเหนือสันรางสูงขึ้นอย่างต่อเนื่อง โดยบริเวณหลักกิโลเมตรที่ 186/10 - 187/9 ระหว่างสถานีหนองศาลา - ชะอำ ระดับน้ำสูงกว่าสันราง 5 ซม. หลักกิโลเมตรที่ 187/16 - 188/4 ระหว่างสถานีชะอำ - ห้วยทรายเหนือ ระดับน้ำสูงกว่าสันราง 15 ซม. ให้ขบวนรถผ่านได้โดยใช้ความเร็วไม่เกิน 5 กม./ชม. เจ้าหน้าที่ฝ่ายการช่างโยธา ได้เข้าดำเนินการตรวจสอบสภาพเส้นทางจนมั่นใจในความปลอดภัย ขบวนรถสามารถวิ่งผ่านเส้นทางบริเวณดังกล่าวได้ แต่ต้องจำกัดความเร็วของขบวนรถเพื่อความปลอดภัย ส่งผลกระทบให้ขบวนรถในเส้นทางสายใต้ล่าช้าหลายขบวน
อย่างไรก็ตาม รฟท. ยังคงติดตามสถานการณ์น้ำท่วมอย่างใกล้ชิด เพื่อประเมินและสั่งการแก้ไขสถานการณ์อย่างเหมาะสม นอกจากนี้ ยังได้จัดเตรียมกำลังเจ้าหน้าที่และมาตรการด้านความปลอดภัย เพื่ออำนวยความสะดวกและดูแลความปลอดภัยในการเดินทางแก่ผู้โดยสาร สำหรับประชาชนที่จะเดินทาง สามารถสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง และสำหรับผู้โดยสารที่ต้องการเดินทางกับ รฟท. ขอให้ตรวจสอบรายละเอียดอีกครั้งก่อนเดินทาง รฟท. ต้องขออภัยในความไม่สะดวกมา ณ โอกาสนี้